text: Flere narkobilister anholdt med stoffer
  20 januar 2015 kl. 05.43
  Flere mænd der var narkopåvirkede og i besiddelse af stoffer, er blevet anholdt natten til tirsdag.
  Syd og Sønderjyllands Politi har haft en travl nat, hvor flere gerningsmænd er blevet stoppet med narko på sig. Det fortæller vagtchef Søren Strægaard til TV SYD.
  Klokken 01.25 stoppede en patrulje en 25 årig mand fra Ribe på Ribevej ved Brørup. Her blev manden testet positiv for at køre i narkopåvirket tilstand. Efterfølgende fandt politiet 10.9 gram kokain og 56 amfetaminpiller i bilen.
  Klokken 02.41 bemærkede politiet en bil ved McDonalds på Østre Gjesingvej i Esbjerg. Bilen holdt gennem længere tid stille og da politiet gik hen til bilen, sad der en narkopåvirket mand på passagersædet. 
  Det fik betjentene til at undersøge bilen nærmere og her fandt de så 919 Rivotril piller, 29,5 gram skunk og 0,7 gram kokain.
  Den 23 årige mand fra Esbjerg der var i besiddelse af stofferne, blev i første omgang anholdt og taget med på stationen.
  